Virallinen lehti nro C 310 , 09/10/1998 s. 0150



KIRJALLINEN KYSYMYS E-0963/98 komissiolle esittäjä(t): Josu Imaz San Miguel (PPE) (30. maaliskuuta 1998) Aihe: Vähemmistökielten kunnioittaminen Euroopan komission, Euroopan neuvoston ja ETY-järjestön edustajista koostuva valtuuskunta vieraili 9. ja 10. maaliskuuta Bratislavassa Slovakiassa keskustellakseen Slovakian hallituksen kanssa vähemmistökielten suojelusta maassa. Komissiosta ilmoitettiin ennen kokousta, että tapaamisen tavoitteena oli saada Slovakian viranomaisten kanssa aikaan sopimus asioista, joissa tarvitaan lisätoimenpiteitä Slovakiassa elävien vähemmistöjen oikeuksien kunnioittamiseksi. Vähemmistökielten suojelu on eräs näistä oikeuksista. Keskusteluissa, joita Slovakia on käynyt Euroopan unionin kanssa Eurooppa-sopimuksen puitteissa, Slovakia on sitoutunut varmistamaan tämän oikeuden kunnioittamisen hyväksymällä asiaa koskevaa lainsäädäntöä. Koska olen itse Euroopan parlamentissa edustamassa vaalipiiriä, jossa puhutaan vähemmistökieltä, baskin kieltä, olen iloinen nähdessäni, että Euroopan komissio on huolissaan vähemmistökielten tilanteesta valtioissa, joiden kanssa aiotaan käynnistää neuvottelut ja voidessani todeta, että vähemmistökielten kunnioittaminen on eräs tärkeistä unioniin liittymisen edellytyksistä. Voiko komissio antaa parlamentille tietoja Bratislavan kokouksen tuloksista? Katsooko komissio, että vähemmistökielten kunnioittaminen ja ponnistelu vähemmistökieliä puhuvien oikeuksien turvaamiseksi ovat tärkeitä edellytyksiä neuvottelujen etenemiselle Slovakian kanssa? Onko komissio kiinnostunut vähemmistökielten kunnioittamisesta myös unionin jäsenvaltioissa, erityisesti Ranskassa? Mitä toimenpiteitä komissio aikoo toteuttaa, jotta baskia, provensaalia, korsikaa ja bretonia sekä muita Ranskassa puhuttavia vähemmistökieliä kunnioitettaisiin? Mitä komissio aikoo tehdä, jotta Ranska saataisiin allekirjoittamaan Euroopan neuvoston eurooppalainen peruskirja vähemmistökielten suojelusta? Komission jäsenen Hans Van den Broekin komission puolesta antama vastaus (28. huhtikuuta 1998) Kööpenhaminassa vuonna 1993 kokoontunut Eurooppa-neuvosto päätti, että edellytyksenä yhteisön jäsenyyttä hakeneiden Keski- ja Itä-Euroopan maiden jäseneksi pääsylle on, että niillä on oltava ¨vakaat hallinnolliset instituutiot, jotka takaavat demokratian toteutumisen, niiden on noudatettava oikeusvaltion periaatetta ja kunnioitettava ihmisoikeuksia sekä vähemmistöjen oikeuksia ja suojeltava vähemmistöjä¨. Komissio tarkasteli heinäkuussa 1997 Slovakian yhteisön jäsenyyshakemuksesta antamassaan lausunnossa, jonka Eurooppa-neuvosto vahvisti Luxemburgissa pidetyssä kokouksessaan, useita Slovakian vähemmistöjen suojeluun liittyviä seikkoja, myös vähemmistökielten oikeuksien suojelemista. Vastauksena lausuntoon Slovakian hallitus toimitti komissiolle, Euroopan turvallisuus- ja yhteistyöjärjestölle (ETYJ) ja Euroopan neuvostolle marraskuussa 1997 asiakirjan, jossa luetellaan vähemmistökielten käytöstä annetut Slovakian oikeudelliset ja perustuslailliset säännökset. Slovakian hallitus kutsui edellä mainitut toimielimet tarkastelemaan Slovakian tilannetta sen hyväksymien kansainvälisten sitoumusten osalta ja tekemään ehdotuksia vähemmistökielten suojelemisen parantamisesta näiden sitoumusten perusteella. Edellä mainitut toimielimet tarkastelivat tilannetta ja esittivät arvionsa tulokset Slovakian hallitukselle Bratislavassa 9.*10. maaliskuuta 1998 järjestetyissä neuvotteluissa. Slovakian viranomaiset ilmoittivat, että ne tarkastelevat ETYJ:n, Euroopan neuvoston ja komission huomautuksia tarkoin ja antavat yksityiskohtaisen vastauksensa esitettyihin kohtiin. Ne ilmoittivat olevansa valmiit puuttumaan kaikkiin tämän alan heikkouksiin ja ehdottivat myöhempiä asiantuntijaneuvotteluja mahdollisista lainsäädännöllisistä aloitteista. Komissio toteuttaa alueellisiin ja vähemmistökieliin liittyviä toimia (alueellisten ja vähemmistökielten ja -kulttuurien edistäminen ja suojelu), jotka rahoitetaan budjettikohdasta B3-1006. Jäsenvaltioissa puhuttuihin alueellisiin ja vähemmistökieliin liittyvät hankkeet täyttävät näin ollen tämän rahoitustuen saamisen ehdot, jos ne täyttävät ehdotuspyynnöissä esitetyt tavoitteet ja perusteet.